**โจทย์ที่ 2 โคนม**

นางขจีมีที่ดินอยู่ 20 ไร่ เลี้ยงโคนมอยู่ที่อำเภอมวกเหล็ก สระบุรี มีรายการโรงเรือน อุปกรณ์ในการเลี้ยงโคนม ดังนี้

* โรงเรือนโคพัก มูลค่าสร้าง 500,000 บาท มีอายุการใช้งาน 15 ปี มูลค่าซาก 5% ของราคาสร้าง
* โรงเรือนลูกโค มูลค่าสร้าง 100,000 บาท มีอายุการใช้งาน 10 ปี มูลค่าซาก 5% ของราคาสร้าง
* โรงรีดนม มูลค่าสร้าง 500,000 บาท มีอายุการใช้งาน 15 ปี มูลค่าซาก 5% ของราคาสร้าง
* บ่อน้ำบาดาลพร้อมอุปกรณ์ มูลค่า 160,000 บาท มีอายุการใช้งาน 10 ปี ไม่มีมูลค่าซาก
* อุปกรณ์รีดนม มูลค่าซื้อ 100,000 บาท มีอายุการใช้งาน 10 ปี มูลค่าซาก 5,000 บาท มีค่าบำรุงรักษาปีละ 5,000 บาท
* เครื่องสูบน้ำ 24,000 บาท มีอายุการใช้งาน 10 ปี มูลค่าซาก 1,000 บาท มีค่าซ่อมบำรุงและค่าน้ำมันปีละ 20,000 บาท
* รถ pickup มูลค่าซื้อ 750,000 บาท อายุการใช้งาน 15 ปี มูลค่าซาก 70,000 บาท ค่าบำรุงรักษาและค่าน้ำมัน 60,000 บาทต่อปี ใช้ในกิจการโคนมร้อยละ 30
* มอเตอร์ไซด์ มูลค่าซื้อ 80,000 บาท อายุการใช้งาน 10 ปี มูลค่าซาก 10,000 บาท ค่าบำรุงรักษาและค่าน้ำมัน 10,000 บาทต่อปี ใช้ในกิจการโคนมร้อยละ 50
* รถตัดหญ้า มูลค่าซื้อ 350,000 บาท อายุการใช้งาน 10 ปี มูลค่าซาก 5,000 บาท ค่าบำรุงรักษาและค่าน้ำมัน 40,000 บาทต่อปี ใช้ในกิจการโคนมร้อยละ 100
* ซื้อแม่โคท้อง 8 เดือน (ท้องแรก) จำนวน 20 ตัว ราคาตัวละ 60,000 บาท นางขจีจะใช้งาน 7 ปี แม่โคคลอดลูกเฉลี่ยปีละ 1 ตัว ให้น้ำนมเฉลี่ยปีละ 220 วัน ให้น้ำนมเฉลี่ยตลอดช่วงของการให้นม (Lactation) วันละ 14 กิโลกรัม ราคาขายน้ำนมดิบกิโลกรัมละ 18 บาท หลังจากครบ 7 ปีแล้ว นางขจีจะขายแม่โคทิ้งในราคาตัวละ 20,000 บาท ลูกโคที่คลอดเป็นเพศเมียร้อยละ 50 และเป็นเพศผู้ร้อยละ 50 ลูกโคเพศผู้นางขจีจะขายให้พ่อค้าเมื่อครบ 1 สัปดาห์ ตัวละ 1,500 บาท ส่วนลูกโคเพศเมีย นางขจีจะเลี้ยงไว้ พอถึงสิ้นปีลูกโคเพศเมียจะมีราคาเฉลี่ยตัวละ 10,000 บาท และขายมูลโคได้อีกปีละ 10,000 บาท
* นางขจีกันที่ไว้ 15 ไร่สำหรับปลูกหญ้าแบบประณีต โดยจะไถและหว่านเมล็ดพันธุ์หญ้าใหม่ทุกปี ค่าไถไร่ละ 600 บาท ค่าเมล็ดพันธุ์หญ้าปีละ 2,000 บาท ค่าปุ๋ย 15,000 บาท แต่หญ้าที่ผลิตได้ ไม่พอให้โคกิน นางขจีต้องซื้อข้าวโพดอ่อนหมัก (ต้นข้าวโพดอ่อนหลังจากเก็บข้าวโพดฝักอ่อนไปแล้ว เอามาหมักในถุง) เพิ่มปีละ 1,000 ถุง ถุงละ 30 บาท และซื้อฟางข้าวเข้ามาใช้ในฟาร์มอีกปีละ 1,000 มัด มัดละ 30 บาท

แรงงานที่ใช้ในการเลี้ยงโคนม คือ นางขจีและสามี ทำงานทุกวันตลอดทั้งปี และจ้างแรงงานประจำ 1 คน ค่าจ้างเดือนละ 10,000 บาท

ค่าอาหารข้นให้เฉลี่ยวันละ 3 กิโลกรัมต่อตัวตลอดทั้งปี ราคาซื้อกิโลกรัมละ 8 บาท ค่านมผงขาดมันเนยสำหรับเลี้ยงลูกโคปีละ 10,000 บาท ค่าแร่ธาตุ วัคซีน และยา ปีละ 5,000 บาท ค่าบริการสัตว์แพทย์ปีละ 3,000 บาท ค่าบริการผสมเทียมปีละ 2,000 บาท ค่าไฟฟ้าที่ใช้ในกิจการโคนมปีละ 125,000 บาท

ให้อัตราดอกเบี้ยเงินฝากเผื่อเรียกร้อยละ 1 ต่อปี อัตราดอกเบี้ยเงินฝากประจำ ร้อยละ 3.25 ต่อปี และค่าเช่าที่ดินในบริเวณนั้นไร่ละ 1,000 บาทต่อปี ค่าภาษีที่ดินไร่ละ 5 บาท และค่าแรงงานจ้างในท้องที่ วันละ 300 บาท